Здравният министър разреши посещението на ресторанти и шофьорските курсове Новата заповед , издадена от Кирил Ананиев , предвижда определени противоепидемични мерки , които трябва да бъдат спазвани от гражданите Министърът на здравеопазването Кирил Ананиев издаде заповед , с която допуска посещенията на търговски площи на открито ( градини , тераси и др . ) на ресторанти , заведения за бързо обслужване , питейни заведения и кафе сладкарници , при спазване на определени противоепидемични мерки , съобщават от ресорното министерство в прессъобщение . Тази част от заповедта влиза в сила от 6 май . Според заповедта посещенията на въпросните обекти са разрешени при разполагане на масите в заведенията по начин , осигуряващ разстояние не по - малко от 2 , 5 метра между тях и не повече от четири лица на маса или на едно семейство ; обслужващият персонал да е с поставена защитна маска за лице ; да се почистват и дезинфекцират повърхностите на масите и столовете след всеки посетител ; да се поставят на видни места диспенсери с дезинфектант за ползване от посетителите на заведението . Със заповедта на изпълнителния директор на Българска агенция по безопасност на храните ( БАБХ ) се възлага , съгласувано с министъра на здравеопазването , в срок до 5 май , да определи и други изисквания и организация на работа на тези обекти . Друга точка от заповедта урежда провеждането на обучения , свързани с автошколите и свързаните с транспортната безопасност квалификации . Организаторите на обученията са длъжни да осигурят спазването на мярката за социална дистанция и на всички противоепидемични мерки , както и носене на защитни маски за лице и дезинфекция на използваните превозни средства и други съоръжения . Заповедта на здравния министър допуска и упражняването на индивидуален спорт на открито , в т . ч . тенис , колоездене , лека атлетика , голф и др . , при спазване на дистанция от най - малко 2 , 5 метра между отделните спортуващи . Допускат се и посещенията на самостоятелни плувни комплекси и басейни , без да се разрешава функционирането на прилежащите към тях търговски обекти . И тук са предвидени редица мерки като провеждане на задължителен филтър на входа , като на всички посетители се измерва телесната температура и спазване на дистанция от 2 , 5 м . Няма да се допускат лица с повишена телесна температура .